ນາຍົກລັດຖະມົນຕີຫງວຽນຊວນຟຸກຕ້ອນຮັບລັດຖະມົນຕີກະຊວງໂຄງລ່າງແລະຄົມມະນາຄົມຂົນສົ່ງອີຕາລີ
ທ່ານ Graziano Delrio ແລະ ທ່ານ ຫງວຽນຊວນຟຸກ
ທີ່ການຕ້ອນຮັບທ່ານລັດຖະມົນຕີກະຊວງໂຄງລ່າງ ແລະ ຄົມມະນາຄົມຂົນສົ່ງ ອີຕາລີ Graziano Delrio ໃນຕອນບ່າຍວັນທີ 26/9, ທີ່ຮ່າໂນ້ຍ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ເນັ້ນໜັກວ່າ: ລັດຖະບານ ຫວຽດນາມ ສະໜັບສະໜູນບັນດາວິສາຫະກິດ ອີຕາລີ ສ້າງແຜນການດຳເນີນທຸລະກິດໄລຍະຍາວ ແລະ ຜັນຂະຫຍາຍບັນດາໂຄງການທີ່ມີປະສິດທິຜົນຢູ່ ຫວຽດນາມ, ພິເສດແມ່ນບັນດາຂົງເຂດທີ່ ອີຕາລີ ມີທ່າແຮງ ແລະ ຫວຽດນາມ ມີຄວາມຕ້ອງການຄືເຄື່ອງກົນຈັກ, ປຸງແຕ່ງ, ຕຳ່ແຜ່ນຕັດຫຍິບ, ເກີບໜັງ… ທ່ານນາຍົກລັດຖະມົນຕີ ສະເໜີໃຫ້ 2 ຝ່າຍເພີ່ມທະວີການແລກປ່ຽນຂໍ້ມູນຂ່າວສານ, ສ້າງເງື່ອນໄຂໃຫ້ບັນດາວິສາຫະກິດ 2 ປະເທດເຂົ້າຮ່ວມບັນດາໂຄງການພື້ນຖານໂຄງລ່າງຄົມມະນະຄົມຕາມຮູບແບບຄູ່ຮ່ວມມືພາກລັດ - ເອກະຊົນ (PPP), ຊອກຮູ້ກາລະໂອກາດຮ່ວມມືໃນບັນດາຂົງເຂດຄື: ການຄຸ້ມຄອງ, ການຂຸດຄົ້ນທ່າກຳ່ປັ່ນທະເລ, ພັດທະນາພື້ນຖານໂຄງລ່າງ ແລະ ການບໍລິການທ່າກຳ່ປັ່ນທະເລ, ບໍລິການ logistics… ທ່ານນາຍົກລັດຖະມົນຕີ ກໍ່ສະເໜີ ອີຕາລີ ຕັ້ງໜ້າຊຸກຍູ້ ອີຢູ ຈະລົງນາມ ແລະ ໃຫ້ສັດຕະຍາບັນສັນຍາການຄ້າເສລີ ຫວຽດນາມ - ອີຢູ (EVFTA) ໂດຍໄວກໍ່ຄືຮັບຮູ້ ຫວຽດນາມ ມີກົດລະບຽບເສດຖະກິດການຕະຫຼາດ. ສິ່ງດັ່ງກ່າວຈະປະກອບສ່ວນຊຸກຍູ້ການພົວພັນຮ່ວມມືສະເໝີພາບ ແລະ ຕ່າງຝ່າຍຕ່າງມີຜົນປະໂຫຍດລະຫວ່າງ ຫວຽດນາມ ແລະ ອີຢູ.
ສ່ວນທ່ານ ລັດຖະມົນຕີກະຊວງໂຄງລ່າງ ແລະ ຄົມມະນາຄົມຂົນສົ່ງ ອີຕາລີ Graziano Delrio ໃຫ້ຮູ້ວ່າ: ລັດຖະບານ ອີຕາລີ ກໍ່ເອົາໃຈໃສ່ເຖິງວຽກງານຮັກສາກົນໄກ ເດີນເຮືອ, ການບິນດ້ວຍຕົນເອງ, ຮັບປະກັນການແລກປ່ຽນດ້ານການຄ້າ, ພັດທະນາເສດຖະກິດທົ່ວໂລກ. ອີຕາລີ ປາດຖະໜາຢາກຍູ້ໄວບັນດາໂຄງການຮ່ວມມືກັບ ຫວຽດນາມ ພິເສດແມ່ນໃນຂົງເຂດການບິນ ແລະ ທາງລົດໄຟ.
(ແຫຼ່ງຄັດຈາກ VOV)